Polelo 59: Lebaka La go Bo Dafide a Tshwanetse go Tshaba
FA Dafide a sena go bolaya Goliathe, moeteledipele wa masole a Iseraele e bong Abenere o mo isa kwa go Saulo. Saulo o itumeletse Dafide fela thata. O mo tlhoma gore a laole masole a gagwe a bo a mo tsaya gore a tle go nna mo ntlong ya kgosi.
Moragonyana, fa masole a boa kwa ntweng, basadi ba opela jaana: ‘Saulo o bolaile ba le dikete, mme Dafide ene o bolaile dikete di le masomesome.’ Seno se dira gore Saulo a nne lefufa ka gonne Dafide a tlotlomadiwa go mo feta. Le fa go ntse jalo, morwa wa ga Saulo e bong Jonathane ene ga a lefufa. O rata Dafide fela thata mme Dafide le ene o a mo rata. Ka jalo Dafide le Jonathane ba solofetsana gore ba tla nna e ntse e le ditsala.
Dafide ke motshameki yo o setswerere wa harepa, mme Saulo o rata mmino o Dafide a o tshamekang. Le fa go ntse jalo, letsatsi lengwe lefufa la ga Saulo le mo tlhotlheletsa go dira sengwe se se sa siamang. Fa Dafide a ntse a tshameka harepa, Saulo o tsaya lerumo a bo a mo konopa a re: ‘Ke tla tlhabelela Dafide mo loboteng!’ Mme Dafide o a fapoga, lerumo le bo le feta. Moragonyana Saulo o fosa Dafide gape ka lerumo. Ka jalo, Dafide o itse gore jaanong o tshwanetse go nna kelotlhoko.
A o gopola tsholofetso e Saulo a ileng a e dira? O ne a re o tla naya monna yo o tla bolayang Goliathe morwadie gore e nne mosadi wa gagwe. La bofelo, Saulo o raya Dafide a re o tla mo naya morwadie yo o bidiwang Mikale fa fela a ka bolaya Bafilisitia ba le 100. Akanya fela! Saulo o solofela gore Bafilisitia ba tla bolaya Dafide. Mme seo ga se direge, ka jalo Saulo o naya Dafide morwadie gore e nne mosadi wa gagwe.
Letsatsi lengwe Saulo o bolelela Jonathane le batlhanka botlhe ba gagwe gore o batla go bolaya Dafide. Mme Jonathane o raya rraagwe a re: ‘O se ka wa utlwisa Dafide botlhoko. Ga a ise a go dire sepe se se sa siamang. Go na le moo, o ntse a dira sengwe le sengwe go go thusa. O ne a tsenya botshelo jwa gagwe mo kotsing fa a ne a bolaya Goliathe, mme fa o bona seo o ne wa itumela.’
Saulo o reetsa morwawe, mme o solofetsa gore ga a ka ke a utlwisa Dafide botlhoko. Dafide o tlisiwa gape mo ntlong ya kgosi, mme o direla Saulo fela jaaka a ne a dira pele. Le fa go ntse jalo, letsatsi lengwe fa Dafide a ntse a tshameka mmino, Saulo o mo konopa gape ka lerumo. Dafide o a fapoga mme lerumo le tlhaba lobota. Leno ke lekgetlo la boraro! Jaanong Dafide o a itse gore o tshwanetse go tshaba!
Bosigo joo Dafide o ya kwa ntlong ya gagwe. Mme Saulo o romela banna bangwe gore ba ye go mmolaya. Mikale o itse se rraagwe a ikaeletseng go se dira. Ka jalo, o raya monna wa gagwe a re: ‘Fa o sa tshabe mo bosigong jono, ka moso o tla bo o sule.’ Jone bosigo joo Mikale o thusa Dafide go tswa ka fensetere gore a tshabe. Dafide o fetsa dingwaga di le supa a ntse a iphitlha mo mafelong a a farologaneng gore Saulo a se ka a mmona.
Dipotso
- Ke eng fa Saulo a fufegela Dafide, mme morwa Saulo e bong Jonathane, ene o farologana jang le rraagwe?
- Go direga eng letsatsi lengwe fa Dafide a leletsa Saulo harepa?
- Saulo o raya Dafide a re a dire eng pele a ka tsaya morwadia Saulo e bong Mikale go nna mosadi wa gagwe, mme ke eng fa Saulo a bua jalo?
- Fa Dafide a leletsa Saulo harepa, ke eng se se diregang e le lekgetlo la boraro, jaaka fa setshwantsho seno se bontsha?
- Mikale o ne a thusa go boloka botshelo jwa ga Dafide jang, mme morago ga moo Dafide o ne a tshwanelwa ke go dira eng dingwaga di le supa?
Dipotso tse di oketsegileng
- Bala 1 Samuele 18:1-30.
Lorato lo lo nonofileng lwa ga Jonathane mo go Dafide lo ne lo tshwantshetsa jang lorato lo lo neng lo tla nna teng fa gare ga “dinku di sele” le “letsomanyane”? (1 Sam. 18:1; Joh. 10:16; Luke 12:32; Seka. 8:23)
E re ka Jonathane e le ene a tshwanetseng go ka bo a ile a nna moruaboswa wa ga Saulo, 1 Samuele 18:4 e bontsha jang gore Jonathane o ne a ineetse ka botlalo mo go yo o neng a tlhophilwe go nna kgosi?
Sekao sa ga Saulo se bontsha jang gore lefufa le ka felela ka gore motho a dire boleo jo bo masisi, mme seno se re naya tlhagiso efe? (1 Sam. 18:7-9, 25; Jak. 3:14-16)
- Bala 1 Samuele 19:1-17.
Jonathane o ne a baya botshelo jwa gagwe jang mo kotsing fa a ne a bua mafoko a a mo go 1 Samuele 19:4, 5? (1 Sam. 19:1, 6)
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn lua_Latn tsn_Latn tsn_Latn tsn_Latn lua_Latn tsn_Latn